Frivillige kræfter, samt det lokale forenings- og erhvervsliv, gik lørdag landet over sammen og støttede op om brystkræftsagen ved at arrangere forskellige aktiviteter, motionstilbud, særlige lyserøde priser, tilbud og meget mere. Dagen gik under navnet Lyserød Lørdag, som er et landsdækkende event under Støt Brysterne-kampagnen. Fortuna Hjørrings kvindehold, der spiller i landets bedste fodboldrække, valgte søndag eftermiddag at bakke op om tiltaget til deres hjemmekamp mod AGF. Rift om unikke kamptrøjer Til dagens kamp stillede hjemmeholdet op i en helt unik hvid trøje med en knæk cancer-sløjfe foran. Trøjen kunne interesserede allerede fra onsdag og indtil halvleg i søndagens kamp få fat i på auktion. Der skulle vise sig at være rift om de specielle kamptrøjer. Udover Camilla Kures trøje, som blev solgt til hele 2200 kroner, så indbragte Line Johannsens trøje 1500 kroner, mens Emma Strøm Snerles trøje blev solgt for 1050 kroner. I alt indbragte auktionen til fordel for brysterne knap 18.000 kroner. Fortuna Hjørring er tilbage på sejrssporet Og så var der selve kampen. Her vandt Fortuna Hjørring 3-0 over bundholdet fra AGF, som havde stor ære af kampen. Fortuna Hjørrings store rutine gjorde dog udslaget i sidste ende, og holdet vandt sikkert med 3-0. Sejren kommer ovenpå to kampe, hvor Fortuna Hjørring henholdsvis tabte 0-4 og spillede uafgjort 2-2. Med sejren i dag udbygger Fortuna Hjørring sit forspring ned til Thisted FC. Thyboerne er nu fem point efter efter hjørringenserne. Rækken føres af HB Køge.

Referat:
Fortuna Hjørring indsamlede i dag flere tusinde kroner til kampen mod brystkræft.